Vízilabda-eredmény született Bácsalmáson | BAON
labdarúgás 2018. 11. 09. 10:20
Vízilabda-eredmény született Bácsalmáson
Elképesztő mérkőzést vívott a Bácsalmás és a Harta a megye egyes bajnokság zárófordulójában, hiszen páratlan gólzáport hozott a találkozó.
Más sportágakban, ahol garmadával termelik a gólokat, pontokat, gyakran jelent fontos információt az eredmény alakulása. Labdarúgásban általában elég ránézni a félidő eredményére és a végeredményre, és a drukker máris kap egy hozzávetőleges képet a mérkőzésről. A Bácsalmás–Harta mérkőzés kapcsán viszont határozottan idekívánkozik az eredmény alakulása, ami így nézett ki: 1–0, 1–1, 1–2, 2–2, 2–3, 2–4, 3–4, 4–4, 5–4, 5–5, 5–6. A találkozón tehát a Bács­almás szerezte meg a vezetést, a félidőre fordított a Harta, aztán fordítottak a hazaiak, végül győzött a Harta. Hárman, a hazai Sibalin Dániel, illetve a vendég Velez Donát és Varga Milán is duplázott, közülük Sibalin hiába rúgta meg élete, de alighanem az év gólját, ezúttal sem örülhetett. Varga Milánt, a Harta csatárát kérdeztük a találkozó kapcsán.
– Milyen volt a meccs? Igazi flúgos futam?
– Elképesztő adok-kapok volt ez a mérkőzés. Ezen a vasárnapon ami kapura ment, az szinte minden gól lett. Még azt se mondanám, hogy potyagólok miatt született vízilabda-eredmény, hiszen volt két 11-es is, aztán Sibalin rúgott egy akkora gólt, amilyet talán még nem is láttam. Mi csupa szép gólt rúgtunk, amelyekről a hazai kapus nem tehetett. Voltak kijátszott helyzetek, kényszerítővel összehozott ziccerek, beívelésből visszafejelt labda a hosszú sarokba, valóságos gólfesztivált láthatott a közönség.
– Sibalin hogy talált be?
– Az egyik védőnk mellel levette a labdát, a bácsalmási csatár a levegőben megtolta, majd mielőtt még leesett volna, a levegőből majd harminc méterről, iszonyatos erővel küldte meg a kapunk bal felső sarkába. Ha nem látom, nem hiszem el.
– A Bácsalmás 4–4 után is fordított. Akkor mit éreztél a pályán? Elment a meccs?
– Így van, 4–2-ről fordították meg 5–4-re. Aki ismer engem, az tudja, hogy az én vérnyomáson ilyen helyzetekben háromszáz körül mozog. De buzdítottam a csapattársaimat, hogy kapjuk össze magunkat, egyszer már, a meccs elején is megfordítottuk, próbáljuk meg még egyszer. Sikerült, munkált bennem a dac és a méreg rendesen.
Varga Milán (Harta)
– Őszintén, lehetett volna fordított eredmény is?
– Igen, lehetett volna. Bármelyik csapat megnyerhette volna ezt a meccset. Nekünk nagyobb szerencsénk volt, mint nekik.
– Elégedettek vagytok az őszi teljesítménnyel?
– A vezetés nevében inkább nem nyilatkoznék, de szerintem elégedettek lehetünk. A bajnokság előtt őszre 18–21 pont volt betervezve, ebből végül 17 lett, de a helyezésünk, a 7. hely, az egyáltalán nem rossz, persze nem vagyunk vele elégedettek. A Kecel meccset elrontottuk, 2–0-ról lett 2–2, bár igaz, a Lajosmizse ellen meg 0–3-ról sikerült egyenlítenünk.
Rákóczi Szövetség / 18 perce